ગુજરાત કૉંગ્રેસે પોતાનો જનસંપર્ક વધારે મજબુત બનાવવા માટે શેડો સરકારની રચના કરી છે. એટલે કે, સરકારને સમાંતર લોક સરકારની રચના કરવામાં આવી છે. વિધાનસભામાં વિરોધ પક્ષના નેતા પરેશ ધાનાણીએ લોક સરકાર રચવાની જાહેરાત કરી છે. આ અંગે પરેશ ધાનાણીએ જણાવ્યું હતુ કે, ભાજપ સરકાર જનતાની સતત ઉપેક્ષા કરી રહી છે ત્યારે, તેમની સમસ્યા હલ કરવા અને લોકોના પ્રશ્નો સાંભળવા આ લોક સરકારનો મુખ્ય ઉદેશ્ય રહેશે. લોક સરકાર લોકશાહી પરંપરાને વધુ મજબુત બનાવી સમાજને સશક્ત બનાવવાનો ધ્યેય છે. જેમાં લોક સરકારના માધ્યમથી રાજ્યની આંધળી અને બહેરી સરકાર પોતાની નિંદ્રામાંથી નહીં જાગે તો સરકાર વિરુદ્ધ જલદ આંદોલન પણ કરવામાં આવશે. આ લોક સરકાર દ્વારા રાજ્યના ઇન્ચાર્જ અને કો-ઇન્ચાર્જની નિમણૂંક પણ કરવામાં આવી છે.